Τζένη Θεωνά

Πρώτα Χρόνια

Γεννήθηκε στην Αθήνα το 1983 όπου και μεγάλωσε. Από μικρή ηλικία όνειρο της ήταν να ασχοληθεί με την υποκριτική. Παρόλα αυτά τελειώνοντας το σχολείο ξεκίνησε να σπουδάζει δημοσιογραφία στο τμήμα Μέσων Μαζικής Ενημέρωσης του Εθνικού και Καποδιστριακού Πανεπιστημίου Αθηνών όπου και αποφοίτησε λίγα χρόνια μετά. Παράλληλα με τις σπουδές της στη δημοσιογραφία ξεκίνησε να σπουδάζει και υποκριτική.

Κινηματογράφος

Έκανε τις πρώτες της δουλειές ως ηθοποιός μέσω του κινηματογράφου. Συγκεκριμένα, το 2003 έκανε το κινηματογραφικό της ντεμπούτο στην ταινία του Νίκου Περάκη "Η Λίζα και όλοι οι άλλοι" ερμηνεύοντας έναν μικρό ρόλο. Την ίδια χρονιά ακολούθησε η δεύτερη της δουλειά στον κινηματογράφο, συμμετέχοντας στο βασικό καστ της δραματικής ταινίας των Μιχάλη Ρέππα και Θανάση Παπαθανασίου "Οξυγόνο". Το 2005 έλαβε μέρος σε δύο ακόμη κινηματογραφικές παραγωγές: την κοινωνική ταινία του Μάκη Παπαδημητράτου "Τσίου…" και τη δραματική ταινία "Λιούμπη". Το 2006 είχε μια μικρή συμμετοχή στην ταινία "Στα όρια" ενώ το 2007 συνεργάστηκε για δεύτερη φορά με τον Νίκο Περάκη έχοντας έναν από τους πρωταγωνιστικούς ρόλους στην ταινία "Ψυχραιμία". 
Το 2010 είχε συμμετοχή σε τρεις κινηματογραφικές ταινίες. Πιο συγκεκριμένα πρωταγωνίστησε στο "Casus Belli", στο θρίλερ του Παναγιώτη Κράββα "Ο θάνατος που ονειρεύτηκα" ένω έπαιξε και στην ταινία μικρού μήκους "Meeting". Ακολούθησε μία ακόμη συνεργασία με τον Νίκο Περάκη, το 2011, στην ταινία Λούφα και παραλλαγή: Σειρήνες στη στεριά πρωταγωνιστώντας μαζί με τους Γιάννη Τσιμιτσέλη, Ορφέα Αυγουστίδη, Βίκυ Καγιά, Ρένο Χαραλαμπίδη και άλλους. Το 2012 συμμετείχε στις ταινίες "Poker Face" και "Η Φωνή" ενώ το 2013 έπαιξε μαζί με τον Πέτρο Φιλιππίδη στην ταινία "Ακάλυπτος". 
Το 2017 συνεργάζεται για τέταρτη φορά με τον Νίκο Περάκη στην ταινία "Success Story" ενώ την επόμενη χρονιά έλαβε μέρος στην ταινία "Το μαγικό δέρμα".

Τηλεόραση

Στην τηλεόραση έκανε το ντεμπούτο της αρχικά ως παρουσιάστρια μέσω της εκπομπής "Εύρηκα" που συμπαρουσίασε μαζί με τον Αντώνη Καφετζόπουλο τη σεζόν 2004-2005 στον τηλεοπτικό σταθμό Mega Channel. Τη σεζόν 2006-2007 έπαιξε για πρώτη φορά ως ηθοποιός στην τηλεόραση στη δραματική σειρά του Alpha "Τυφλόμυγα". Παράλληλα τις σεζόν 2006-2008 άνηκε στο βασικό καστ της σειράς Λούφα και παραλλαγή που αποτελούσε μεταφορά της ομότιτλης ταινίας. Το 2007 έλαβε μέρος σε μία ιστορία της σειράς Εντιμότατοι κερατάδες ενώ το 2008 έκανε μια guest εμφάνιση στην κωμική σειρά "Τα χρυσά κορίτσια". 
Τη σεζόν 2008-2009 είχε έναν από τους πρωταγωνιστικούς ρόλους στην μαύρη κωμωδία του Mega Channel "Ποιος μας πιάνει" όπου συμπρωταγωνίστησε μαζί με τις Τάνια Τρύπη, Ελισάβετ Μουτάφη και Μαρία Αντουλινάκη. Ακόμη το 2009 έλαβε μέρος σε μία ιστορία του έκτου κύκλου της σειράς Επτά Θανάσιμες Πεθερές. Το 2010 συμμετείχε σε δύο επεισόδια της αστυνομικής σειράς του Πάνου Κοκκινόπουλου Ο 3ος Νόμος ενώ έκανε και μία guest εμφάνιση στη σειρά του Χριστόφορου Παπακαλιάτη Τέσσερις. Το 2011 παρουσίασε την εκπομπή "Art@Ert" στην ΕΤ1 με θέμα τις τέχνες και τον πολιτισμό. 
Τις σεζόν 2011-2013 πρωταγωνίστησε στην κωμική σειρά Πίσω στο Σπίτι μαζί με τους Θοδωρή Αθερίδη, Μαρία Καβογιάννη, Αποστόλη Τότσικα, Θανάση Τσαλνταμπάση και Άννα Μενενάκου. Εκεί υποδύθηκε μια αυστηρή Ελληνογερμανίδα που προσπαθούσε να βάλει σε τάξη τα οικονομικά της οικογένειας Ακίνδυνου, κάνοντας το ρόλο να γνωρίσει μεγάλη επιτυχία. Τη σεζόν 2015-2016 παρουσίαζε τη στήλη με θέμα τα κατοικίδια στο τηλεοπτικό magazino "Joy is inside you" στον ANT1. Το 2018 είχε έναν από τους πρωταγωνιστικούς ρόλους στην τηλεοπτική επιστροφή της σειράς του Λάκη Λαζόπουλου Δέκα Μικροί Μήτσοι. Τη σεζόν 2018-2019 πρωταγωνιστεί στην κωμική σειρά "Για Πάντα Παιδιά" μαζί με τους Αποστόλη Τότσικα, Νίκο 
Πουρσανίδη, Λεωνίδα Καλφαγιάννη και Έλενα Ασημακοπούλου.

Προσωπική Ζωή

Στα τέλη του 2014 ξεκίνησε τη σχέση της με τον τραγουδιστή Δήμο Αναστασιάδη. Το 2019 αναμένεται να έρθει στη ζωή το πρώτο τους παιδί.